I over en måned har 12 migranter været fanget ombord på DFDS-færgen Kaunas, der sejler i Sortehavet mellem Ukraine og Tyrkiet.

Situationen bliver mere og mere desperat for migranterne, der blandt andet har forsøgt at sætte ild til færgen og truer med at springe overbord, hvis ikke de får lov til at komme i land.

Men hverken Tyrkiet eller Ukraine vil tage imod dem.

- På et eller andet tidspunkt er de blevet frustrerede over, at de ikke er på vej det sted hen, hvor de ønsker. Og det giver udslag i en lang række ting. De har smadret kahytter og på et tidspunkt forsøgt at sætte ild til skibet i ren desperation, fortæller Niels Smedegaard, der er administrerende direktør i DFDS.

Det danske rederi har set sig nødsaget til at låse migranterne inde på tre kahytter, svejse gitter for vinduerne og ansætte sikkerhedsvagter til at beskytte besætningen og passagerne - og migranterne fra hinanden.

Lidt af en nervekrig

DFDS giver de fangede personer, der menes at være migreret fra Nordafrika, mad og lægehjælp, men situationen er tilspidset, forklarer Smedegaard:

Der er jævnlige slagsmål mellem migranterne, én har forsøgt at begå selvmord, og for nyligt forsøgte migranterne at oversvømme gangen, lige som de har hakket hul i døre og vægge.

- Ind til videre tager vi ansvar for mad, lægehjælp og tøj og giver dem mulighed for at komme i kontakt med deres familie. Vi tager vare på deres sikkerhed, men det kan vi ikke gøre for evigt. Derfor er vi nødt til at finde en løsning. Det er også et spørgsmål om tid, før vores egen besætning siger, de ikke kan mere, siger han.